«Спартак-Налшыкыр» зэхьэзэхуэм къыхокI
1959 гъэм къыщыщIэдзауэ къэралпсо зэхьэзэхуэхэм зэпымыууэ хэта Къэбэрдей-Балъкъэрым и командэ нэхъыщхьэр, адэкIэ мылъкукIэ зэрыпэмылъэщыжыр и щхьэусыгъуэу, 2013 — 2014 гъэхэм я зэпеуэм и гуащIэгъуэу къыхокIыж.
«Спартак», «Автомобилист», «Эльбрус», «Спартак-Налшык» фIэщыгъэцIэхэр иIэу къэралпсо утыкум Къэбэрдей-Балъкъэрым и пщIэр лъагэу щызыIэта, Урысей Федерацэм тIэунейрэ и чемпиону щыта, премьер-лигэм илъэс зыбжанэкIэ щыджэгуа, иджыпстуи япэ дивизионым мыIейуэ зыкъыщызыгъэлъагъуэ командэр зэхуащIыжащ. Абы теухуа хъыбар жагъуэр дыгъуасэ зэбгригъэхащ КъБР-м спортымрэ туризмэмкIэ и министрым и къалэнхэр зыгъэзащIэ АфIэунэ Аслъэн.
— «Спартак-Налшыкым» щыщыIэ щытыкIэр дэ къэтпщытащ икIи ар хуабжьу гугъуу къыщIэкIащ, — жиIащ АфIэунэм. — Футболистхэмрэ клубым щылажьэхэмрэ иратыжын хуей улахуэмкIэ щIыхуэр сом мелуан зыбжанэ мэхъу — ар Къэбэрдей-Балъкъэрым и бюджетыр зыпэмылъэщынщ. МылъкукIэ зыкъытщIагъэкъуэну дыщыгугъыу спонсорхэм дылъыхъуати, Iуэхум зыри къикIакъым. Апхуэдэу щыщыткIэ, «Спартак-Налшыкыр» профессиональнэ командэу адэкIэ къэнэжыфынукъым. НэгъуэщIу жыпIэмэ, ар Футбол Лъэпкъ Лигэм иригъэкIуэкI зэхьэзэхуэм къыхокIыж.
Мы хъыбар жагъуэр Къэбэрдей-Балъкъэрым футболым щыдихьэххэм я гум зэрыщIыхьэнум шэч хэлъкъым. «Уи тепIэн еплъи, уи лъэр укъуэдий» адыгэ псалъэжьыр ящыгъупщэу хамэ щIыпIэхэм къраша футболистхэм сом мелуанхэр зэрытрагъэкIуэдар къэплъытэмэ, Iуэхугъуэм къэкIуэн зэримыIэр нэрылъагъут. Ар мылъку хэхыпIэ зыщIахэр иджы зэбгрыжыжащ, ди щIалэгъуалэм я къарур ягъэлъэгъуэну Iэмал къыхуамыгъанэу. ИпэжыпIэкIэ къапщтэмэ, ди щIыпIэм къыщалъхуа футболистхэр иужьрей илъэс зыхыблым «Спартак-Налшыкым» зэрыбгъэдагъэхьэжыщаи щыIэтэкъым. Зэтрихьа щIыхуэхэр нэхъыбэу зратыжынури хамэ щIыпIэхэм кърашахэу иджы нэгъуэщI командэхэм къыщыщIидзынухэрщ.
Iейуэ щымытар фIы хъужыркъым. «Спартак-Налшыкыр» щызэхуащIыжакIэ, ар мылъку хэхыпIэ зыщIа псори кIэрыхужыну дыщогугъ. Нэхъ лъахъшэ дыдэ ещанэ дивизионым иджы абы зэхьэзэхуэм къыщыщIидзэжын хуейщ, нэгъуэщI фIэщыгъэцIэр иIэу. Нэрылъагъу дыдэ хъуащ тегъэщIапIэу щытыпхъэхэр Къэбэрдей-Балъкъэрым къыщалъхуа, щагъэса футболист щIалэхэр, IэщIагъэлIхэр зэрыарар. Апхуэдэхэр ди республикэми нэгъуэщI щIыпIэхэми щыгъунэжщ — ахэр гуп лъэщу зэкъуэгъэувэн хуейуэ аращ.
Жыласэ Заурбэч.
